Hadia Tajik (Arbeiderpartiet), 2020-10-05:
Dette innlegget er ei helsing til pensjonistane. De har vorte behandla urettferdig. Dei siste åra har lønsmottakarane fått auka kjøpekraft, mens de har fått minka kjøpekrafta. Sånn kan det ikkje fortsetja. Dette vil Arbeidarpartiet retta opp i. Med oss ville de fått snittet av løns- og prisveksten i samfunnet. Det ville betydd fleire tusen kroner meir i årlege utbetalingar viss me hadde fått gjennomslag. Til einslege minstepensjonistar særleg vil eg seia: Me veit at det er vanskeleg for dykk når de ikkje har nokon å dela utgiftene med. Me vil auka utbetalingane dykkar kvart år. For 2020 føreslo me 4 000 kr meir som ein start, men høgrepartia stemde oss ned. Me kjem ikkje til å slutta å stå på for dykk. Dette innlegget er òg ei helsing til bussjåførane. Fyrst vil eg seia takk takk for at de streika. Det de gjer, gjeld løns- og arbeidsvilkår for alle, ikkje berre yrkesgruppa dykkar. Viss nokon i norsk arbeidsliv får for lite, forplantar det seg òg til andre yrkesgrupper, og det er ein solidarisk kamp de har kjempa. Arbeidarpartiet legg seg ikkje direkte opp i lønsforhandlingar, det ligg mellom partane i arbeidslivet, men eg har lyst til å seia dette: Det er grovt urettferdig at leiarane dykkar tener nesten ti gonger så mykje som det de gjer. Det kan ikkje fortsetja slik, det er ikkje det Noreg me vil ha. Dei rikaste må betala meir i skatt, og de, vanlege arbeidsfolk, må betala mindre, for de må få behalda meir av løna sjølve. De vil få meir i fagforeiningsfrådrag, meir i pendlarfrådrag, og de vil ikkje oppleva ein avgiftsgalopp, sånn som Høgre har gjennomført, der avgiftene har auka med nesten 6 mrd. kr dei siste åra. Dette innlegget er òg ei helsing til sjukepleiarane. De har vore frontlinja til heile det norske samfunnet under koronapandemien. De har fått velfortent applaus. No må de få betre arbeidsvilkår. Det gjeld både de som arbeider i kommunane, og de som arbeider i sjukehusa. Helse- og omsorgstenestene våre treng meir pengar til dagleg drift, sånn at dei kan få opp grunnbemanninga. Me treng politikarar som vil satsa på meir heiltidsarbeid og faste stillingar, at det er trygt og føreseieleg for arbeidsfolk, og mindre på deltidsarbeid og mellombelse kontraktar. Det kjem Arbeidarpartiet til å sørgja for. I staden ser me no at mange kommunar budsjetterer med at sjukepleiarane ikkje skal få auka løn, fordi kommunane ikkje får nok pengar frå høgreregjeringa. Fleire sjukehus melder òg at dei har ein pressa økonomi, som går ut over drifta. Eg synest Noreg er eit fantastisk land. At det er små forskjellar mellom folk, er verdt å ta vare på. Moglegheiter og innflytelse for arbeidsfolk over kvardagen, det er verdt å slåst for, og ingen av delane er ein sjølvsagd ting. Det er ingen politiske parti som vil seia at dei er imot små forskjellar, men ikkje alle parti er villige til å gjera det som trengst for å få forskjellane ned. Høgre viser gong på gong at dei er for rikfolk og ikkje for vanlege folk – når me no òg ser at dei aller rikaste i Noreg kan skatta så lite som 90–170 kr av kvar tusenlapp dei tener, mens ein sjukepleiar kan koma til å skatta nesten det dobbelte av kvar tusenlapp dei tener. I løpet av dei siste sju åra har fagforeiningsfrådraget stått stille, mens aksjerabatten til dei som har pengar å plassera, har auka. Under Erna Solberg har dei rikaste i landet vorte endå rikare, mens dei fattigaste hushalda vert sitjande igjen med mindre pengar enn før. Det har me òg sett – det same mønsteret – når høgreregjeringa har kome med krisetiltak under koronapandemien. Arbeidarpartiet har saman med andre opposisjonsparti føreslått ei betre inntektssikring, og me har fått gjennomslag. Me har føreslått avgrensingar for utbyte og leiarlønsgalopp, men diverre vorte nedstemde. Vårt løfte til veljarane inn i 2021 er at Arbeidarpartiet vil sørgja for trygt arbeid til alle. Det er jobb nummer éin. Me skal sørgja for ein sterkare velferdsstat, som er der når du treng han, uansett kvar du bur, uansett kva slags økonomisk bakgrunn du har. Og det gjeld uansett om du er pensjonist, bussjåfør eller sjukepleiar, uansett om du er i jobb, vil i jobb, eller treng den velferda som folk i arbeid skaper. Det er deg me i Arbeidarpartiet kjem til å slåst for.